Id-Deċiżjoni tal-Kummissjoni
tat-2 ta’ Mejju 2001
li temenda d-Deċiżjoni 2001/304/KE dwar l-immarkar u l-użu ta’ ċerti prodotti tal-annimali fir-rigward tad-Deċiżjoni 2001/172/KE dwar ċerti miżuri ta’ protezzjoni fir-rigward tal-marda tal-ilsien u d-dwiefer fir-Renju Unit
(innotifikata taħt id-dokument numru Ċ(2001) 1208)
(Test b’relevanza għaż-ŻEE)
(2001/345/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar kontrolli veterinarji u żootekniċi applikabbli għall-kummerċ fil-Komunità ta’ ċerti annimali ħajjin u prodotti bil-għan li jiġi kompletat is-suq intern [1], kif l-aħħar emendata bid-Direttiva 92/118/KEE [2], u b’mod partikolari Artikolu 10 tagħha,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar kontrolli veterinarji fil-kummerċ ta’ ġewwa l-Komunità bil-għan li jigi kkompletat is-suq intern [3], kif l-aħħar emendata bid-Direttiva 92/118/KEE, u b’mod partikolari Artikolu 9 tagħha,
Wara li kkunsidrat id-Direttiva tal-Kunsill 64/433/EKE tas-26 ta’ Ġunju 1964 dwar il-kondizzjonijiet tas-saħħa għall-produzzjoni u l-marketing ta’ laħam frisk [4], kif l-aħħar emendata bid-Direttiva 95/23/KE [5], u b’mod partikolari Artikolu 6(1)(f) tagħha,
Wara li kkunsidrat id-Direttiva tal-Kunsill 77/99/EKE tal-21 Diċembru 1976 dwar il-problemi tas-saħħa li jaffettwaw il-produzzjoni u l-marketing ta’ prodotti tal-laħam u ċerti prodotti oħra li jiġu mill-annimali [6], kif l-aħħar emendata bid-Direttiva 97/76/KE [7], u b’mod partikolari Artikolu 3(A)(7), it-tieni inċiż tagħha,
Billi:
(1) Wara r-rapporti tal-feġġa tal-marda ta’ l-ilsien u d-dwiefer fir-Renju Unit, il-Kummissjoni adottat id-Deċiżjoni 2001/172/KE dwar ċerti miżuri ta’ protezzjoni fir-rigward tal-marda ta’ l-ilsien u d-dwiefer fir-Renju Unit [8], kif l-aħħar emendata bid-Deċiżjoni 2001/318/KE [9].
(2) Id-Deċiżjoni 2001/172/KE tipprojbixxi, bl-eċċezzjoni tal-laħam miksub minn annimali maqtula qabel l-1 ta’ Frar 2001, id-dispaċċ ta’ laħam frisk miksub minn annimali bovini, jew annimali tar-razza tan-ngħaġ, tal-mogħaż u tal-ħnieżer u razez oħra b’żewġ dwiefer li joriġinaw fl-Ingilterra u prodotti tal-laħam minn laħam bħal dan, għajr wara ċertu trattament.
(3) Il-Kummissjoni għalhekk adottat id-Deċiżjoni 2001/304/KE [10] dwar l-immarkar u l-użu ta’ ċerti prodotti ta’ l-annimali fir-rigward tad-Deċiżjoni 2001/172/KE dwar ċerti miżuri ta’ protezzjoni fir-rigward tal-marda ta’ l-ilsien u d-dwiefer fir-Renju Unit.
(4) Il-ħtiġiet tal-produzzjoni u t-tqegħid fis-suq ta’ laħam ikkapuljat u preparazzjonijiet ta’ laħam huma stabbiliti fid-Direttiva tal-Kunsill 94/65/KE [11].
(5) Biex ikun hemm ċarezza hemm bżonn ta’ xi emendi żgħar.
(6) Il-miżuri li għalihom hemm provdut f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Artikolu 1 tad-Deċiżjoni tal-Kummissjoni 2001/304/KE huwa emendat kif ġej:
1. Fil-paragrafu 1 il-kelma "laħam" tiddaħħal bejn il-kliem "u" u "proċessat".
2. Il-Ħames u sitt paragrafu huma miżjudin kif ġej:
"5. Permezz ta’ deroga mill-paragrafu 1, laħam frisk li joriġina minn barra r-Renju Unit u mmaniġġjat skond Artikolu 2(2)(ċ) tad-Deċiżjoni 2001/172/KE jista’ jiġi mmarkat bil-marka tas-saħħa li hemm provdut għaliha fil-Kapitolu XI t’Anness I għad-Direttiva 64/433/KEE u fil-Kapitolu III t’Anness I għad-Direttiva 91/495/KEE rispettivament u mibgħuta mill-Ingilterra skond id-dispożizzjonijiet ta’ Artikolu 2(3) tad-Deċiżjoni 2001/172/KE.
6. Il-laħam frisk li hemm referenza għalih fil-paragrafi 1 sa 5 għandu jinkludi kapuljat u preparazzjonijiet ta’ laħam skond id-Direttiva tal-Kunsill 94/65/KE li tistabbilixxi l-ħtiġiet għall-produzzjoni u t-tqegħid fis-suq ta’ laħam ikkapuljat u preparazzjonijiet ta’ laħam."
Artikolu 2
Din id-Deċiżjoni hija indirizzata lill-Istati Membri.
Magħmula Brussel, fit-2 ta’ Mejju 2001.